Idasuunalise strateegilise kommunikatsiooni rakkerühm

Idasuunalise strateegilise kommunikatsiooni rakkerühm (inglise keeles East StratCom Task Force) on Euroopa välisteenistuse haldusala osa, mis on keskendunud ennetavale Euroopa Liidu poliitikatest ja tegevustest teavitamisele idanaabruse riikides (Armeenia, Aserbaidžaan, Valgevene, Gruusia, Moldova ja Ukraina) ning kaugemal (ka Venemaal). Meeskond loodi 2015. aasta 19.-20. märtsini toimunud Euroopa Ülemkogu kohtumise tulemusena ja sellega rõhutati vajadust esitada väljakutse Venemaa jätkuvatele desinformatsioonikampaaniatele. Idasuunalise strateegilise kommunikatsiooni rakkerühma eesmärk on luua prioriteetsete küsimuste kohta sihtotstarbelist teabematerjali valdkondades, kus Euroopa Liidu strateegiline kommunikatsioon vajab parandamist, või kus Euroopa Liidu vastu on suunatud desinformatsioonikampaaniaid. Koostatud dokumendid antakse EL-i poliitilise juhtkonna, pressiteenistuse, EL-i delegatsioonide ja EL-i liikmesriikide käsutusse, ning need on mõeldud laia avalikkuse jaoks. Rakkerühma meeskonna ülesanne on töötada välja olulisematele sihtrühmadele suunatud teavituskampaaniaid, mis keskenduvad nende sihtrühmade jaoks asjakohastele teemadele (sealhulgas kohalikele teemadele). Rakkerühma tegevuse aluseks on sel alal juba läbi viidud töö ja see on seotud Euroopa Liidu laiemate teabevahetusega seotud püüdlustega, sealhulgas EL-i institutsioonide ja liikmesriikide tegevustega. Rühma positiivse kommunikatsiooni väljundid on peamiselt keskendunud idanaabruse riikidele ja need luuakse vastavates riikides räägitavates keeltes. Neid levitatakse piirkonnas tegutsevate EL-i delegatsioonide sotsiaalmeediakanalite kaudu, kantakse üle televisiooni ja teiste meediakanalite kaudu ning levitatakse avalikel üritustel. Lisaks juhtis rakkerühm koostöös Euroopa Komisjoniga Euroopa Liidu kuue kuu pikkust idapartnerluse teemalist kommunikatsioonikampaaniat, mis kulmineerus 2017. aasta novembris Brüsselis aset leidnud idapartnerluse tippkohtumisega. Rühma peamine vahend desinformatsiooniteadlikkuse tõstmisel on iganädalane väljaanne Disinformation Review, mis ilmub nii inglise kui ka vene keeles. Allikas pakub väärtuslikke andmeid selle küsimusega tegelevatele analüütikutele, ajakirjanikele ja ametnikele. Disinformation Review sisaldab ka viimaseid Kremli-meelset desinformatsiooni käsitlevaid uudiseid ja analüüse. 2015. aasta novembris ilmumist alustanud väljaannet Disinformation Review on kirjeldatud kui "parimat iganädalast desinformatsiooniteemalist bülletääni läänes". Kõik rakkerühma desinformatsioonialased tööd on leitavad ametlikult kodulehelt, kus need on avaldatud inglise, vene ja saksa keeles. Sama meeskond haldab ka Euroopa välisteenistuse venekeelset veebilehte ja neid on võimalik jälgida nii Twitteris kui ka Facebookis. Venekeelsete kanalite kaudu edastatakse peamiselt teavet EL-i välispoliitika kohta – levitades selleks andmeid EL-i tegevuste kohta ja just idanaabruse kontekstis asjakohaseid EL-i avaldusi ning pressiteateid. Euroopa Liidu liikmesriikide valitsused on rakkerühma alates selle loomisest tugevalt toetanud ja suurem osa rühma personalist pärineb liikmesriikidest. Muuhulgas on idasuunalise strateegilise kommunikatsiooni rakkerühma tegevust kiitnud Euroopa Parlamendi asepresident Pavel Telička, endine Taani välisminister Uffe Ellemann-Jensen, endine Tšehhi peaminister Bohuslav Sobotka ja ajakirjanik Edward Lucas. Euroopa Parlament on rakkerühma tegevust pidevalt toetanud, nõudes selle piisava personaliga varustamist ja sellele piisavate vahendite eraldamist. 2017. aasta lõpus käivitas parlament 2018. aastaks ettevalmistava meetme "StratCom Plus", millega määrati rakkerühmale 1,1 miljonit eurot, et rühm keskenduks sellele, kuidas EL-is desinformatsiooni vastu süsteemsemalt võidelda. Libauudis Faktikontroll "EU to counter Russian propaganda by promoting 'European values'". The Guardian. 25.06.2015. Vaadatud 28.11.2015. East StratCom Team. "Action Plan on Strategic Communication" (pdf). Eastern Partnership Civil Society Forum. Lk 5. Vaadatud 28.11.2015. European Council (20.03.2015). "European Council meeting (19 and 20 March 2015) - Conclusions" (PDF). Brussels. Paragraph 13. Vaadatud 28.11.2015. "Questions and Answers about the East StratCom Task Force - EEAS - European External Action Service - European Commission". EEAS - European External Action Service (inglise). Vaadatud 19.03.2018. "Questions and Answers about the East StratCom Task Force" (inglise). EEAS - European External Action Service. "Eastern Partnership summit, 24/11/2017 - EEAS - European External Action Service - European Commission". EEAS - European External Action Service (inglise). Vaadatud 19.03.2018. Lecture by Edward Lucas, 17.07.2016, vaadatud 04.04.2018 Rankin, Jennifer (25.11.2017). "EU anti-propaganda unit gets €1m a year to counter Russian fake news". the Guardian (inglise). Vaadatud 19.03.2018. EU vs DISINFORMATION. Ametlik koduleht. Selles artiklis on kasutatud ingliskeelset artiklit en:East StratCom Task Force seisuga 14.10.2019.